Ir-Regolament tal-Kummissjoni (KE) Nru 2303/2003
tad-29 ta’ Diċembru 2000
fuq regoli speċifiċi tat-tikkettjar ta’ nbejjed importati mill-Istati Uniti ta’l-Amerika
IL-KUMMISSJONI TAL-KOMUNITAJIET EWROPEJ,
Wara li kunsidrat it-Trattat li jistabbilixxi l-Komunità Ewropea,
Wara li kunsidrat ir-Regolament tal-Kunsill (KE) Nru 1493/1999 tas-17 ta’ Mejju 1999 dwar l-organizzazzjoni komuni tas-suq ta’l-inbid [1], u b’mod partikolari l-Artikolu 53 tiegħu,
Billi:
(1) Ir-Regolament tal-Kummissjoni (KE) Nru 753/2002 tad-29 April 2002 li jistabbilixxi ċerti regoli biex jiġi applikat ir-Regolament tal-Kunsill (KE) Nru 1493/1999 fir-rigward tad-deskrizzjoni, n-nominazzjoni, il-preżentazzjoni u l-protezzjoni ta’ ċerti prodotti tas-settur ta’l-inbid [2] fih ċerti derogi fir-rigward tat-tikkettjar ta’l-inbid importat mill-Istati Uniti ta’l-Amerika li jiskadu fil-31 ta’ Diċembru 2003.
(2) Peress li n-negozjati bilaterali li għaddejjin ma’l-Istati Uniti ta’l-Amerika m’humiex sa jintemmu qabel tmiem is-sena, biex tiġi evitata kwalunkwe diżordni fil-kummerċ, ir-regoli applikabbli għall-inbejjed mill-Istati Uniti ta’l-Amerika għandhom jiġu estiżi fid-dawl tal-progress tan-negozjati.
(3) Il-miżuri previsti f’dan ir-Regolament huma konformi ma’ l-opinjoni tal-Kumitat tal-Ġestjoni ta’ l-Inbid,
ADOTTAT DAN IR-REGOLAMENT:
Artikolu 1
1. Inbid importat mill-Istati Uniti ta’l-Amerika jista’ jiġi identifikat mill-isem ta’l-Istat Federali miżjud, fejn ikun relevanti, bl-isem tal-kontea jew ir-reġjun tat-tkabbir ta’l-inbid anke jekk ikun biss 75 % ta’l-inbid ikkonċernat li jkun sar minn għeneb maqtugħ f’dak l-Istat jew kontea singola li jġib isimha, basta l-inbid ikun magħmul kollu kemm hu minn għeneb maqtugħ fl-Istati Uniti ta’l-Amerika.
2. Inbid importat mill-Istati Uniti ta’l-Amerika jista’ juża l-isem tal-varjetà anke jekk ikun biss 75 % ta’l-inbid in-kwistjoni li jkun magħmul minn għeneb tal-varjetà li jkollu isimha, basta li dik il-varjetà tistabbilixxi l-karattru ta’l-inbid in-kwistjoni.
Artikolu 2
Dan ir-Regolament għandu jidħol-seħħ fit-tielet jum wara l-pubblikazzjoni tiegħu fil-Gurnal Uffiċjali ta’ l-Unjoni Ewropea.
Dan għandu jgħodd mill-1 ta’ Jannar 2004 sad- dħul fis-seħħ tal-ftehim li jirriżulta min-negozjati ma’l-Istati Uniti ta’l-Amerika bil-ħsieb li jiġi konkluż mhux aktar tard mill-31 ta’ Diċembru 2005 ftehim fuq il-kummerċ fl-inbid u prattiċi oenoloġiċi b’mod partikolari u fuq il-protezzjoni ta’l-indikazzjonijiet ġeografiċi.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fid-29 ta’ Diċembru 2003.